Referat fra SU-møte 19.09.24

**Til stede:**

**Foreldrerepresentanter:** Kristin Aanensen (8B), Kristin Hvideberg Tobiassen (8C), Magnhild Hovet (leder FAU)

**Elevrepresentanter:** Kaspar Solvik elev 8B, Frida Kjellingland 8A (Frida steppet inn på kort varsel da de to andre elevrepresentantene hadde meldt forfall).

**Ansatte ved skolen:** Anders Nilsen, Inger Hørgård Salvesen, Silje Marie Fjeldbraaten Nielsen

**Politisk representant:** Åse Løvdal

**Rektor:** Astrid Nesvold Holmen

 **Saksliste**

1. **Valg av leder og nestleder av SU.** Rektor er sekretær, jmf kommunens retningslinjer.

SU-leder: Kristin Aanensen (8B), nestleder Kristin Hvideberg Tobiassen (8C).

1. **Høringsinnspill i forbindelse med skolebehovsplan, fra arbeidsgruppa, ved Magnhild Hovet.** Arbeidsgruppa har laget et høringsinnspill i forbindelse med arbeidet med skolebehovsplan. FAU og SU sender høringsinnspill hvor de anbefaler å utvide og renovere Haumyrheia skole og Strømme skole. FAU og SU anbefaler forslag 2.
2. **Skoleturer fremover.** I fjor var FAU enige om å avvikle sosialpedagogisk tur i 10.klasse. Prosessen ble ikke ferdigstilt. Årets FAU ønsker å ta ut spørsmålet i foreldregruppene på 8.trinn, og be dem vurdere ulike løsninger, enten med eller uten ei overnatting. Skolen må ha en prosess i personalet og vurdere de økonomiske aspektene ved en slik tur i framtida i tillegg til at de ansatte må få komme med innspill på om de ønsker å delta på slike turer. I tillegg til denne turen er det en kroppsøvingstur som nå ligger på 9.trinn og en overnattingstur for de som har friluftsliv valgfag. Disse er obligatoriske, da de er knyttet til kompetansemål i fag.
3. **Kort beskrivelse av oppstart av skoleåret:** Rektor forteller at hun har blitt tatt godt imot på Haumyrheia skole av både ungdommer og ansatte. Ungdommene framstår som åpne og høflige, de gir uttrykk for tillit til de voksne på skolen. De voksne framstår som motiverte, og kulturen på skolen ser ut til å være preget av voksne som strekker seg og jobber for godt samarbeid både med ungdommer og foresatte.

Når det gjelder sykdom, er sykefraværet lavere enn i fjor. Det ser ut til å være en del virus i omløp, så noe korttidsfravær er det både hos voksne og ungdommer. Når det gjelder bekymringsfullt skolefravær, jobber skolen godt med oppfølging av elever som har stort skolefravær, i tråd med kommunens retningslinjer.

Skolen har også fokus på det forebyggende arbeidet, og jobber for mest mulig inkluderende læringsmiljøer og å bygge lag i fag. I tillegg er Haumyrheia skole en Dembra-skole og har som slagord: «Fellesskap og mangfold på Heia». Dette skal prege året på Haumyrheia, og kommer fram gjennom månedlige sosiale mål, undervisningsopplegg som handler om fellesskap og mangfold og foreldremøter/temakvelder i løpet av året.

Det har vært meldt om få avvik på skolen, og det jobbes forebyggende for å skape gode og trygge læringsmiljøer på skolen.

Den økonomiske situasjonen er utfordrende, som i fjor. Underskuddet er pr nå på mer enn to millioner kroner, og det forventes å stige noe fram mot nyttår. De største utgiftene er knyttet til lønn. I tillegg er det store utgifter knyttet til skoleturer nå på høsten, både med 9.trinns-overnattingstur og 10.trinns sosialpedagogiske tur. Dette er saker som også FAU har innspill til.

1. Eventuelt

Sist uke kom det fram at det var snapchat-gruppe for elever på 8.trinn hvor det ble delt negative bilder, noen seksualiserte. Skolen har fulgt opp dette i samarbeid med forebyggende og politiet, og lærerne på alle trinn vil framover jobbe for å løfte bevisstheten rundt teamet, blant annet i klassens time.

Foresatte på 8.trinn setter pris på oppdateringer fra skolen eller kontaktlærerne, og hadde gjerne ønsket seg ei oppdatering fra kontaktlærerne mot slutten av uka. Skolen tar det med seg inn på team.

Vennlig hilsen Astrid Nesvold Holmen, rektor.